粵語流行曲雖然盛極一時，但都唔係人人鍾意，唔鍾意嘅人主要認為廣東歌無創意，早期廣東歌都係改編英文歌或者大戲，一直以來原創都唔受重視，就算喺80年代粵語流行曲市場高峰期，改編歌都仍然係廣東歌主流，以1985年第8屆十大中文金曲頒獎典禮為例，十隻歌之中五隻都係改日本歌，樂評人周華山就認為廣東歌質素唔掂，直到80年代中樂隊熱潮興起，先開始多返原創歌曲。